Advokaat moet korrupsie, bedrog by waterdepartement ondersoekDie minister van water en sanitasie, Lindiwe Sisulu (Argieffoto: GCIS) Die minister van water, sanitasie en menslike nedersettings het adv. Terry Motau aangestel om ŉ span regslui te lei om alle klagte van bedrog, korrupsie en onregmatige besteding by die departement te ondersoek. Dít nadat ŉ verslag aangedui het dat kontrakte ter waarde van miljarde rande onregmatig toegeken is. Motau moet ook verseker alle aanbevelings word ten volle in werking gestel. In November verlede jaar het ŉ verslag van die ouditeur-generaal (OG) getoon dat die departement sowat R1,7 miljard weens onreëlmatige en verkwistende uitgawes aan belangrike infrastruktuurprojekte bestee het. Min. Lindiwe Sisulu het nou gesê daar is ŉ gebrek aan gevolge vir diegene wat by bedrog en korrupsie betrek word en dat hulle dikwels aanhou werk by die departement óf met salaris geskors word. “Ek het adv. Motau en die span saam met wie hy gaan werk opdrag gegee dat ek alle verslae oor bedrog, korrupsie en onregmatige besteding by die departement en alle waterrade wil laat hersien, asook alle aanbevelings in werking wil laat stel. Amptenare en diensverskaffers wat by korrupsie betrokke is, moet die gevolge dra,” het Sisulu gesê. Volgens die minister sal prioriteit gegee word aan bewerings teen waterrade en senior bestuurders in die departement. “Ek het ŉ verslag ontvang dat projekte van meer as R16 miljard onreëlmatig toegeken is. Dit sluit grootskaalse korrupsie en bedrog deur amptenare in – tot só ŉ mate dat hulle tenders aan hulself en nabye familielede toeken. Dit gaan nie onder my toesig gebeur nie,” het Sisulu gesê. Motau, ŉ senior advokaat, was vantevore betrokke by ŉ hele aantal hoëprofielondersoeke, ook die een na korrupsie en plundery by VBS Bank in Limpopo. ŉ Storm woed ook om Sisulu se eie kop nadat sy ŉ spesiale snelreaksie-taakspan (NRRTT) by die departement aangestel het. Die DA voer aan die taakspan bestaan uit verskeie mense met noue politieke bande en kos die departement ŉ allemintige R13,9 miljoen. Fluitjieblasers beweer die NRRTT het niks met die bedrywighede van die departement te doen nie, maar bestee sy tyd meestal aan besprekings van Sisulu se planne om ANC-adjunkpresident David Mabuza in 2022 by die party se verkiesingskonferensie te ontsetel.